text: Prins Henrik: Det var min skyld
  13 juli 2012 kl. 11.26
  Prins Henrik påtog sig galant skylden, da han og en 22-årig juniorverdensmester tabte første spil ved Bridge-festivalen i Vingsted fredag. Den samler i disse dage 5000 bridgespillere.
  Med den 22-årige juniorverdensmester i bridge, Dennis Bilde, som partner deltog Prins Henrik fredag i bridge-festivalen i Vingsted. 
  To svenskere fra Malmø fik sig en overraskelse, da Prins Henrik sammen med den danske juniorverdensmester i bridge, Dennis Bilde, satte sig ved deres bord til fredagens første spil.
  Prinsen, der har spillet bridge, siden han var fem år og er protektor for Danmarks Bridgeforbund, er selvsagt en habil spiller, og med den 22-årige verdensmester som partner, fik de to svenskere hård modstand.
  Det første spil gik dog ikke så godt for prinsgemalen og hans makker. 
  - Det var min skyld, sagde Prins Henrik til TV SYDs udsendte.
  